七月三日雨不止後一日作
作者：張元幹
朝代：宋

paragraphs: 暝色復已夕，雨聲全未疏。
掩關頗嗜卧，篝燈空照書。
點滴聞瓦溝，决溜鳴階渠。
試作華屋想，未減嚴城居。
大江洶波浪，曠野風號呼。
那知三家村，有此一腐儒。
是身在宇宙，何適非蘧廬。
陵谷儻遷變，樓觀皆空虛。
安心無秘法，絕念忘畏途。
生死尚可處，此境固有餘。